作者:岑參
標題:緱山西峰草堂作
內容:結廬對中嶽，青翠常在門。遂耽水木興，盡作漁樵言。頃來闕章句，但欲閒心魂。日色隱空穀，蟬聲喧暮村。曩聞道士語，偶見清淨源。隱幾閱吹葉，乘秋眺歸根。獨遊念求仲，開徑招王孫。片雨下南澗，孤峰出東原。棲遲慮益澹，脫略道彌敦。野靄晴拂枕，客帆遙入軒。尚平今何在，此意誰與論。佇立雲去盡，蒼蒼月開園。